
[bookmark: TextBodyBegin]Az Európai Parlament,
–	tekintettel a Kambodzsáról szóló korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a kambodzsai civil társadalom mozgástere 2017 óta zsugorodik, mivel a kambodzsai hatóságok és a kormánnyal egyetértő szervezetek támadják a szakszervezeteket, a politikai ellenzéket, az emberijog-védőket, az újságírókat, a munkajogi szervezeteket és a környezetvédőket, többek között a Munkaügyi és Emberi Jogi Szövetség Központja (Center for Alliance of Labour and Human Rights, CENTRAL), az Equitable Cambodia és a Mother Nature Cambodia szervezeteket;
B.	mivel a CENTRAL közzétette az ILO „Better Factories Cambodia” programjának értékelését, amely rávilágított, hogy az egyesülési szabadságot széles körben megsértik, a nemzetközi munkaügyi normákat nem tartják be, és a kormány igyekszik elhallgattatni a független hangokat; mivel e jelentés közzétételét követően a CENTRAL és programvezetője, Khun Tharo megalapozatlan jogi fenyegetések és zaklatás célpontja lett;
1.	elítéli a civil társadalmi mozgástér szűkülését Kambodzsában; felszólít valamennyi politikai fogoly, aktivista, újságíró – köztük Mech Dara díjnyertes újságíró –, emberijog-védő és minden más olyan civil társadalmi szereplő azonnali szabadon bocsátására, akiket politikai indíttatású vádak alapján tartanak fogva; felszólít a civil társadalmi szereplőkkel szembeni mindennemű elnyomás és zaklatás azonnali beszüntetésére;
2.	felhívja a kambodzsai hatóságokat, hogy ejtsenek minden politikai indíttatású vádat a CENTRAL és tagjai ellen, állítsák le a politikai indíttatású ellenőrzéseket és lejárató kampányokat, továbbá tartsák tiszteletben a civil társadalmi szervezetek, köztük az Equitable Cambodia és a Mother Nature Cambodia szerepét a munkavállalói és emberi jogok előmozdításában és a környezet védelmében;
3.	sürgeti a kambodzsai hatóságokat, hogy módosítsák a szakszervezetekről szóló törvényt, az egyesületekről és nem kormányzati szervezetekről szóló törvényt, valamint bármely más releváns jogszabályt annak érdekében, hogy összhangba hozzák azokat a nemzetközi emberi jogi és munkaügyi normákkal, biztosítva a munkavállalók és a civil társadalom védelmét;
4.	felhívja az EU-ban működő, Kambodzsából nyersanyagot beszerző vállalatokat, hogy végezzék el ellátási láncaik alapos emberi jogi átvilágítását, ezzel biztosítva a felelősségteljes beszerzési gyakorlatokat és befolyást gyakorolva a munkavállalói jogok előmozdítására és védelmére;
5.	felszólítja a Bizottságot és a tagállamokat, hogy vegyék fontolóra a vámkedvezmények módosítását (a „fegyver kivételével mindent” rendszer keretében) annak alapján, hogy a kambodzsai kormány nem működik együtt az emberi jogok megsértésének orvoslása és megelőzése terén, és küldjenek egyértelmű üzenetet arra vonatkozóan, hogy az emberi jogok érvényesülésének javítása és a civil társadalom szabadságainak védelme a gazdasági együttműködés, a kereskedelem és a beruházások előfeltételei;
6.	sürgeti az Európai Uniót és tagállamait, hogy vizsgálják tovább az üzleti vállalkozások emberi jogi felelősségére vonatkozó ambiciózus és hatékony többoldalú eszközök elfogadásának lehetőségét, és kezdeményezzék ilyenek elfogadását;
7.	felszólítja az EU-t és a nemzetközi közösséget, hogy tegyenek azonnali és hatékony intézkedéseket – többek között léptessenek életbe célzott szankciókat – a politikai elnyomásért felelős személyekkel szemben annak érdekében, hogy nyomást gyakoroljanak a kambodzsai kormányra mindaddig, amíg az összes politikai foglyot szabadon nem bocsátják;
8.	felszólítja a tagállamokat és az EKSZ-t, hogy növeljék a kambodzsai civil társadalomnak juttatott mindennemű – többek között pénzügyi – támogatást, és biztosítsanak védelmet az emberijog-védők, a civil társadalom képviselői és az ellenzék üldözött tagjai számára;
[bookmark: _GoBack]9.	utasítja elnökét, hogy továbbítsa ezt az állásfoglalást az uniós intézményeknek, a tagállamoknak, a kambodzsai hatóságoknak és a Délkelet-ázsiai Nemzetek Szövetsége titkárságának.

